Diari Oficial de la Generalitat Valenciana


Sumari del DOGV 481, del 05-12-1986 (1986/807685)

DECRET 150/1986, de 24 de novembre, del Consell de la Generalitat Valenciana, pel qual son creades les Juntes de Coordinació a les zones d'ordenació d'explotacións.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1986/11/24/150/dof/vci/html**

### Dades del document

Número de DOGV
:   481

Data del DOGV
:   05-12-1986

Secció del DOGV
:   DISPOSICIONS GENERALS

Número del document
:   1986/807685


Data del document
:   24-11-1986

Organisme emissor
:   Conselleria d'Agricultura, Ramaderia i Pesca

Tipus de document
:   Decret

Decret 150/1986, de 24 de novembre, del Consell de la Generalitat Valenciana, pel qual són creades les Juntes de Coordinació a les zones d'ordenació d'explotacions.  
A les zones en què han estat acordades actuacions d'ordenació d'explotacions, d'acord amb el que preveu l'article 19 de la Llei de Reforma i Desenvolupament Agrari, de 12 de gener de 1973, reiteradament ha estat demostrada la necessitat de l'existència d'un òrgan participatiu de seguiment, informació i coordinació per a les diferents actuacions que s'hi establesquen.   
Aquesta necessitat ha estat manifestada com a imprescindible en innumerables ocasions tant pels representants de les Organitzacions Professionals Agràries com pels representants municipals, així com pels agricultors.   
Vista la necessitat de creació de Juntes de Coordinació a les zones d'ordenació d'explotacions, per tal de coordinar i impulsar els interessos de les comarques o zones i de col·laborar-hi en les actuacions de l'Administració pública.   
En atenció d'aquests motius, i a proposta del Conseller d'Agricultura i Pesca i amb la deliberació prèvia del Consell de la Generalitat Valenciana en la reunió del dia 24 de novembre de 1986,   
DECRETE:  
Article primer  
A les zones d'ordenació d'explotacions, previstes en la Llei de Reforma i Desenvolupament Agrari, de 12 de gener de 1973, es constituiran Juntes de Coordinació amb les finalitats i la composició que es determinen en aquest Decret.   
Article segon  
Seran comeses de les Juntes de Coordinació:   
a) Facilitar la participació activa dels habitants de la zona d'ordenació d'explotacions mitjançant representants elegits entre ells.   
b) Col·laborar amb l'Administració en les diferents actuacions considerades en els Plans d'Actuació.   
c) Avaluar els resultats aconseguits mitjançant un seguiment de les diferents actuacions.   
Article tercer  
Les Juntes estaran presidides pel Director Territorial de la Conselleria d'Agricultura i Pesca de la Província a què pertanya la zona d'ordenació, i tindran la composició següent:   
- Tres representants de les Corporacions municipals elegits pels diferents Municipis de la zona, de la forma que es determine reglamentàriament.   
- Un representant per cadascuna de les Organitzacions Professionals Agràries amb implantació a la zona, fins a un màxim de tres per al conjunt d'aquelles. En el cas que el nombre d'Organitzacions Professionals Agràries superarà el màxim indicat, aquelles designaran entre elles mateixes als susdits representants.   
- Un representant dels Serveis Centrals de la Direcció General de Desenvolupament Agrari de la Conselleria d'Agricultura i Pesca.   
Actuarà com a Secretari de la susdita Junta un funcionari de la Direcció Territorial corresponent.   
Aquesta Junta tindrà la naturalesa d'òrgan col·legiat i el funcionament quedarà regulat per les disposicions de la Llei de Procediment Administratiu vigent.   
Article quart  
Les Juntes de Coordinació es constituiran dins els tres mesos següents a la data de publicació del corresponent Decret de declaració de zona d'ordenació d'explotacions.   
Article cinqué  
A les zones d'ordenació d'explotacions actualment declarades i en execució d'actuacions, es procedirà a la constitució de les Juntes respectives en el termini màxim de tres mesos a partir de la data d'entrada en vigor d'aquest Decret.   
DISPOSICIONS FINALS  
Primera  
Es facultat el Conseller d'Agricultura i Pesca per a l'execució i el desenvolupament del que preveu aquest Decret.   
Segona  
Aquest Decret entrarà en vigor l'endemà de la publicació en el Diari Oficial de la Generalitat Valenciana.   
València, 24 de novembre de 1986.   
El President de la Generalitat,  
JOAN LERMA I BLASCO  
El Conseller d?Agricultura i Pesca,  
LLUIS FONT DE MORA I MONTESINOS


Còpia Permalink ELI